बि.सं. २०१६ सालमा तत्कालिन अधिराजकुमार हिमालय विक्रम शाहको अध्यक्षतामा पर्यटन बोर्डको स्थापना गरिएको थियो। त्यस पछि वि.सं. २०१८ सालमा श्री ५को सरकारले निर्माण तथा यातायात मन्त्रालय अर्न्तर्गत पर्यटन विभागको स्थापना गर्‍यो। पर्यटन क्षेत्रको नियोजित तथा योजनाबद्ध विकास एवं प्रवर्द्धन गर्ने उद्देश्यले बि.सं. २०३४ सालमा छुट्टै मन्त्रालयको रूपमा पर्यटन मन्त्रालयको स्थापना गर्‍यो। सुरूमा पर्यटन क्षेत्रलाई मात्र आबद्ध गरी पर्यटन मन्त्रालय नामाकरण गरिएकोमा इ.सं. १९८२मा निर्माण तथा यातायात मन्त्रालय अर्न्तर्गतको हवाई विभागलाई समेत गाभी यसलाई पर्यटन तथा नागरिक उड्डयन मन्त्रालय नामाकरण गरियो। यसका साथै नेपाल सरकार मन्त्रिपरिषद्को मिति २०५७/१/६ गतेको निर्णयबाट युवा खेलकुद तथा संस्कृति मन्त्रालय विघटन गरी संस्कृतिको कार्य समेत यस मन्त्रालयमा थपियो र नयाँ नाम संस्कृति, पर्यटन तथा नागरिक उड्डयन मन्त्रालय राखियो।